**IV Россиякүләм Айтматов укулары**

**Укучыларда сөйләм культурасы тәрбияләү**

**Кукмара районы “Ядегәр авылы**

**Г.Г.Гарифуллин исемендәге**

**урта гомуми белем бирү мәктәбе”нең**

**татар теле һәм әдәбияты укытучысы**

**Фатыйхова Люция Шархинур кызы**

**Укучыларда сөйләм культурасы тәрбияләү**

“Киемеңә карап каршы алалар, акылыңа карап озаталар”,– диелә татар халык мәкалендә. Безне җәмгыятьтә ничек кабул итүләре күп очракта ничек сөйләшүебездән тора. Оста теллелек– сөйләүченең көчле коралы. Фикерен дөрес итеп җиткерә алмаган, жаргон һәм арго сүзләр, урынлы-урынсыз алынма сүзләр кулланган кешене тыңлауга караганда, дөрес һәм матур итеп сөйләүчене тыңлау күңеллерәк. Димәк, фикерне аңлаешлы, күңелдәге хисне матур итеп әйтеп бирә белү һәрбер зыялы кеше өчен зарури. Аһәңле әдәби сөйләмгә, матур һәм эзлекле итеп сөйләшә, аралаша белергә тиешенчә өйрәнергә кирәк. Бу күнекмәләр мәктәптә бирелергә тиеш һәм аны формалаштыруда татар теле һәм әдәбияты укытучыларының роле әйтеп бетергесез зур. Алар, укучыларга белем бирү белән бергә, балаларны дөрес һәм матур сөйләргә өйрәтергә тиеш.

Телдән акыллы, оста файдалану, аның бөтен мөмкинлекләрен эшкә җигү, фикерне сәнгатьле, сурәтле итеп белдерергә өйрәтү максатын күздә тотып, 34 сәгатькә исәпләнгән “Сөйләм культурасы” дигән электив курс программасы эшләнде. Максатка ирешү өчен түбәндәге бурычлар куелды: туган телне өйрәнүгә, үстерүгә теләк уяту, сөйләм культурасына ия булган, һәрьяктан үскән камил шәхес тәрбияләү.

“Сөйләм культурасы” курсы кереш дәрестән башлана. Бу дәрестә курсның әһәмияте, максат һәм бурычлары аңлатыла.

Сөйләм – кешенең гомумкультура дәрәҗәсен күрсәтүче билге дә. Бүгенге базар икътисады һәм конкурентлык шартларында үз һөнәреңне яхшы белүдән тыш, аралаша белү мөмкинлегеңнең зур булуы, төрле проектлар төзи һәм аларны башкаларга үтемле итеп җиткерә белү, гади генә әйткәндә, матур итеп сөйли һәм ышандыра белү зур әһәмияткә ия. Шуңа күрә һәркем сүзләрне һәм грамматик формаларны кайда, кайчан, нинди максат белән әйтелүенә, кемгә төбәлгән булуына карап куллана белергә тиеш. “Сөйләм стильләре” темасын өйрәнгәндә, тел чараларын билгеле бер максат белән куллана белергә, сөйләмне камилләштерергә өйрәнү күздә тотыла. Культуралы кеше, сөйләгәндә, сүзләрне, иҗекләрне һәм һәр авазны тоя белергә тиеш. Боларны өйрәтү “Сулыш урнаштыру һәм дөрес дикция булдыру” темасын үткәндә планлаштырыла. Укучыларның үзләре сөйләгәнне диктофонга яздырып, бергәләп анализлауны оештырырга мөмкин. Урынлы-урынсыз алмашлыклар куллану, тавтология сөйләмнең мәгънәсен аңларга кыенлык тудыра, шуңа күрә укучыларны үз сөйләмнәрен анализларга өйрәтү - нәтиҗәле алым. Дикторларның, шоуменнарның сөйләмен анализлауны оештыру, аларның хаталарын табу, уңышсыз сүзләрне, сүзтезмәләрне алыштыру юлларын эзләү укучыларның кызыксынуын арттыра.

Сөйләм культурасын үстерүдә аудиоязмаларның әһәмияте зур. Дәресләрдә Ф.Галимуллин, А.Арсланов кебек дикторлар башкаруында аудиоязмалар тыңлау дәреснең нәтиҗәлелеген арттыра, укучыларда дөрес һәм матур итеп сөйли белү теләге уята.

“Артикуляция” темасын үткәндә, артикуляция гимнастикасы үткәрү авазларны әйтүдәге кимчелекләрне төзәтергә ярдәм итә. Шигырьләр, табышмаклар, тел шомарткычлар, тел көрмәкләндергечләр ятлау файдалы.

Сөйләгәндә, укучы үз тавышының төрле бизәкләреннән – интонациядән файдалана. Интонация – сөйләмнең мәгънәви һәм эмоциональ бизәге. Шуңа күрә әлеге теманы өйрәнгәндә, сәнгатьлелекнең барлык чараларына: басымнар, паузалар, темп һәм ритмга игътибар итү кирәк. “Нәфис сүз остасы” дигән конкурс оештыру да отышлы. Республикабызда һәм татарлар яшәгән башка төбәкләрдә татар-рус икетеллелеге күзәтелә. “Лексик-семантик нормалар” темасын өйрәнгәндә, ике тел чараларын чагыштырып өйрәнү, һәр телнең үзенә генә хас күренешләрен аерып күрсәтү зарур. Төрле матбугат чараларыннан лексик-семантик нормаларга туры килмәгән, сөйләм культурасына куела торган таләпләр үтәлмәгән очракларны тикшерүне оештырырга мөмкин.

Укучыларны сүзлекләр белән эш итәргә өйрәтү мөһим. Синонимнар, антонимнар, фразеологизмнар сүзлеге белән эшли белгән укучының сөйләме камилрәк була. Аңлатмалы сүзлекләр сүзлек байлыгын арттырырга ярдәм итә. “Сүзлекләр” темасы әлеге сүзлекләр белән эшләү күнекмәләрен камилләштерүне күздә тота.

Классик әдәбият уку сөйләм телен камилләштерергә ярдәм итә. Ә.Еники, Ф. Хөсни, Г.Бәширов, Г.Әпсәләмов, Г.Ахунов кебек язучылар сүзләрнең сәнгатьчә матурлыгын тоя һәм аларны сайлап ала, тел-сүз байлыгыннан уңышлы файдалана беләләр. Аерым дәресләрдә әлеге язучыларның әсәрләре белән танышуны дәвам итәргә була. Әдәби әсәрләрнең тел байлыгын, сурәтләү чараларын өйрәнүгә игътибар итәргә кирәк. Әлеге эшләр укучының сүзлек хәзинәсен баета, күчерелмә мәгънәле сүзләрнең мәгънәсен аңларга ярдәм итә, образлы уйлауны формалаштыра, эстетик тойгылар уята.

Әдәби әсәрләрнең эчтәлеген сөйли белү күнекмәләрен камилләштерү мөһим. Шул ук вакытта сөйләүчене тыңлап утыручы иптәшләренең үз-үзен тотышына игътибар итәргә өйрәтергә кирәк, әгәр аларга күңелсез икән, сөйләүче үзенең кичерешләрен тулысынча җиткерә алмаган дигән сүз.

Йомгаклау дәресендә укучыларның туган тел турындагы фикерләрен тыңлауны оештырырга мөмкин.

**Электив курсның календарь-тематик планы**

|  |  |  |  |  |
| --- | --- | --- | --- | --- |
| № | Тема | Сәгать саны | Дәрес төре | |
|  |  |  | лекция | практика |
| 1 | “Сүз дигән дәрья бар...” Кереш дәрес | 1 | 1 | - |
| 2 | Сөйләм стильләре | 4 | 2 | 2 |
| 3 | Сулыш урнаштыру һәм дөрес дикция булдыру | 3 | 1 | 2 |
| 4 | Артикуляция | 2 | 1 | 1 |
| 5 | Интонация. | 3 | 2 | 1 |
| 6 | Лексик-семантик нормалар. | 3 | 1 | 2 |
| 7 | Төрле тел сүзләренең стилистик үзенчәлекләре | 2 | 1 | 1 |
| 8 | Сөйләмнең образлылыгы | 2 | 1 | 1 |
| 9 | Сөйләмнең чисталыгы, аңлаешлылыгы, аһәңлелеге, төгәл һәм урынлы кулланылуы | 2 | 1 | 1 |
| 10 | Тавтология һәм сөйләм культурасы | 2 | 1 | 1 |
| 11 | Фразеологик әйтелмәләр, синонимнар, антонимнар, аларның матур әдәбиятта һәм публицистикада кулланылышы | 3 | 2 | 1 |
| 12 | Лексикография. Сүзлек һәм белешмәләрдән дөрес файдалану. | 2 | - | 2 |
| 13 | Стиль чаралары һәм кабатлаулар | 2 | 1 | 1 |
| 14 | Классик әдәбият үрнәкләре белән танышу | 3 | 1 | 2 |
| 15 | Йомгаклау | 1 | - | 1 |

**Кулланылган әдәбият исемлеге:**

1. Габдулхаков В.Ф. Риторика. – Казан: Мәгариф, 2004.
2. Ибраһимов, Г.Б. Хикмәтле дә, бизәкле дә туган тел. – Казан: Мәгариф, 1998.
3. Курбатов, Х.Р. Сүз сәнгате. – Казан: Мәгариф, 2002.
4. Нуриев Г.С., Кашапова М.Ф. Сөйли белгән морадына ирешкән. – Казан: “Школа”, 2010.
5. Юсупов Р.А. Икетеллелек һәм сөйләм культурасы. – Казан: Мәгариф, 2003.

Нәтиҗә ясап, шуны әйтәсе килә: берничә ел дәвамында әлеге электив курс нигезендә эш алып барыла. Чыгарылыш сыйныф укучылары фикерләрен эзлекле, дөрес һәм матур итеп җиткерергә өйрәнәләр. Моны БРТ һәм БРИ нәтиҗәләре дәлилли.

Туган телен яхшы белгән, аны тагын да өйрәнергә, үстерергә теләгән укучыларыбыз күп.

Чыгарылыш укучыбыз Фатыйхова Эльвира журналист булып эшли. 6 укучыбыз КФУның Филология һәм мәдәниятара багланышлар институтының татар филологиясе бүлегендә белем ала, 3 укучыбыз әлеге институтның Алабуга филиалында укый.